
                                                                                                          PLx 299/2016/2021 
RAPORT COMUN
asupra Legii privind măsurile de protecție a personalului didactic, de conducere, de îndrumare și control din învațământul preuniversitar în îndeplinirea atribuțiilor specifice funcției
În conformitate cu prevederile art.135 din Regulamentul Camerei Deputaţilor, republicat, cu modificările şi completările ulterioare, Comisia pentru constituționalitate şi Comisia pentru învăţământ au fost sesizate cu Legea privind măsurile de protecție a personalului didactic, de conducere, de îndrumare și control din învațământul preuniversitar în îndeplinirea atribuțiilor specifice funcției, aflată în procedură de reexaminare ca urmare a Deciziei Curții Constituționale nr. 235 din 2 iunie 2020, publicată în Monitorul Oficial al României, Partea I, nr. 530 din 19 iunie 2020, transmisă în vederea reexaminării, cu adresa nr. PL.x 299/2016/2021.
Această Lege, adoptată de Parlamentul României, cu respectarea prevederilor art.76 alin (1) din Constituția României, republicată a fost transmisă spre promulgare Președintelui României la data de 17 februarie 2020.

Legea are ca obiect de reglementare stabilirea unor măsuri și sancțiuni în vederea asigurării protecției personalul didactic, de conducere, de îndrumare și control din învățământul preuniversitar beneficiază, în exercitarea atribuțiilor specifice funcției, protecția acordată similar funcțiilor de autoritate publică.

La data de 12 februarie 2020 a fost formulată, de către un număr de 26 de senatori aparținând Grupurilor parlamentare ale Uniunii Salvați România și Partidului Național Liberal, o sesizare de neconstituționalitate a Legii transmisă spre promulgare, care a fost trimisă Curții Constituționale în temeiul art.146 lit. a) din Constituția României, republicată, și ale art. 15 din Legea nr. 47/1992 privind organizarea și funcționarea Curții Constituționale. 

La data de 17 februarie 2020 a fost formulată, de către Avocatul Poporului o sesizare de neconstituționalitate a Legii transmisă spre promulgare, care a fost trimisă Curții Constituționale în temeiul art.146 lit. a) din Constituția României, republicată, și ale art. 15 alin. (1) lit. h) din Legea nr. 35/1997 privind organizarea și funcționarea instituției Avocatului Poporului, republicată. 

În sesizarea de neconstituționalitate formulată de un număr de 26 de senatori aparținând Grupurilor parlamentare ale Uniunii Salvați România și Partidului Național Liberal se afirmă critici de neconstituțioalitate extrinseci și intrinseci.
În ceea ce privește criticile de neconstituționalitate extrinsecă, în cazul legilor care privesc organizarea generală a învățământului prima Cameră sesizată trebuie să fie Camera Deputaților, iar propunerile legislative care au ca obiect infracțiunile, pedepsele și regimul executării acestora se supun votului Senatului ca primă Cameră sesizată. Este de observat că inițiativa legislativă în cauză conține norme care ar fi trebuit supuse adoptării Senatului ca primă Cameră sesizată și norme care ar fi trebuit suspuse adoptării Camerei Deputaților ca primă Cameră sesizată. Astfel, Camera Deputaților a adoptat ca primă Cameră sesizată norme având ca obiect infracțiunile, pedepsele și regimul executării acestora, deși, conform Constituției, Camera Deputaților este Cameră decizională în astfel de cazuri.

Art. 75 alin. (4) din Constituție prevede că: "În cazul în care prima Cameră sesizată adoptă o prevedere care, potrivii alineatului (1), intră în competența sa decizională, prevederea este definitiv adoptată dacă și cea de-a dona Cameră este de acord, în caz contrar, numai venim prevederea respectivă, legea se întoarce la prima Cameră sesizată, care va decide definitiv în procedură de urgență. " Prin urmare, procedura de a adoptare a inițiativei ar fi constituțională numai în măsura în care Senatul (Camera decizională) nu ar mai fi adus modificări sau completări normelor care ar fi trebuit adoptate de Camera Deputaților în calitate de Cameră decizională, respectiv normelor care au ca obiect infracțiunile, pedepsele și regimul executării acestora. Or, în fapt, au fost adoptate o serie de amendamente care modifică propunerea legislativă sub aspectul conținutului normelor de reglementare a infracțiunilor, pedepselor și regimului executării acestora. Astfel, în conformitate cu normele constituționale, Legea ar fi trebuit întoarsă la Camera Deputaților și adoptată din nou de aceasta, în urma consultării Comisiei competente. 

Prin urmare, Legea adoptată este neconstituțională sub aspectul procedurii legislative de adoptare menționate în art. 73 și art. 75 din Constituție.

Legea supusă controlului de constituționalitate cuprinde dispoziții neclare, de natură a afecta eficiența actului normativ (art. 1), în Lege fiind mai multe prevederi imprecise ce lasă loc de interpretări. Spre exemplu, sintagma ”faptele sesizate în scris” (de către cadrul didactic) generează incertitudine, nefiind clar exemplificate de norma respectivă care sunt acele modalități prin care se materializează constatările cadrului didactic. 

Pe de altă parte, textul instituie o prezumție relativă de legalitate în cadrul „procedurilor judiciare” întreprinse de personalul didactic. Coroborând această prevedere cu obiectul de reglementare a Legii care acordă cadrelor didactice statutul de autoritate publică, se constată că toate cadrele didactice dobândesc statutul de autoritate publică și înscrisurile emise de acestea cu privire la faptele constate vor fi asimilate actelor administrative care se bucură de prezumția de legalitate, prezumție care, la rândul ei, se bazează pe prezumția de autenticitate și de veridicitate. Dar, unitatea școlară nu este o autoritate publică (în sens strict), ci o instituție publică, iar înscrisurile cadrelor didactice nu sunt acte administrative. În caz contrar, contestarea acestora s-ar putea realiza doar în instanțele de contencios-administrativ. 

De asemenea, se lasă cadrelor didactice posibilitatea de a dispune arbitrar de aceste prerogative, profesorul preluând și rolul de „agent constatator”, chiar în absența unor martori care să ateste eventual veridicitatea probei. 

Legea cuprinde atât norme din domeniul educației, cât și norme din domeniul dreptului penal și al dreptului procesual penal. Legiuitorul a creat o lex tertia în care a inclus norme din domenii diferite ce ar fi trebuit cuprinse pe de o parte în Legea educației naționale nr. 1/2011, iar pe de altă parte în Codul penal și în Codul de procedură penală. Prin urmare, Legea încalcă principiul unicității reglementării, ceea ce va avea consecințe negative în ceea ce privește principiul securității raporturilor juridice. Cadrul didactic este asimilat noțiunii de funcționar public din dreptul penal, deci beneficiază deja de toate normele sancționatorii care prevăd limite majorate pentru pedepsele aplicate persoanelor care săvârșesc infracțiuni asupra cadrelor didactice. Așadar, normele din Lege nu fac altceva decât să dubleze prevederile din Codul Penal, fapt care contravine normelor de tehnică legislativă și a textului constituțional cu privire la securitatea juridică, care implică de la sine predictibilitatea normei de drept.

Prin urmare, art. 1 din încalcă principiul securității raporturilor juridice.
Art. 4 din Lege instituie o prezumție de veridicitate pentru faptele sesizate în scris de personalul didactic. Prin această măsură, legiuitorul dezechilibrează raportul de egalitate al persoanelor în fața legii fără nici o justificare obiectivă. Astfel, sub aspect probator, legiuitorul a inversat sarcina probei, fiind prezumate a fi reale aspectele relatate de personalul didactic, urmând ca celelalte persoane interesate să facă dovada contrară. Or, această inversare va adânci eventualele tensiuni existente între elevi, părinți, pe de o parte, și profesori, pe de altă parte. A institui o prezumție de veridicitate în aceste condiții în favoarea cadrului didactic poate conduce la abuzuri greu verificabile, dar mai ales la o lipsă a egalității a cetățenilor în fața legii și a autorităților publice. 

Totodată, de aceleași considerente și de aceeași protecție ar trebui să se bucure și profesorii din mediul universitar, însă legiuitorul a ales să avantajeze doar personalul didactic din mediul preuniversitar, fără a exista o justificare obiectivă.

La rândul lor, elevii sunt adesea victime ale unor abuzuri exercitate de către profesori. În aceste situații, declarația profesorului ar avea un statut probator superior față de mărturia elevului, ceea ce induce un dezechilibru evident între persoane care sunt în egală măsură parteneri în procesul educațional.

Prin urmare, Legea încalcă principiul egalității în drepturi, consacrat de art.16 din Constituția României, republicată.

În cazul infracțiunilor prevăzute la art. 5 coroborat cu art. 4 din Lege sunt încălcate dispozițiile Legii fundamentale care consacră la art. 23 alin. (11) dreptul persoanei de a fi considerată nevinovată până la rămânerea definitivă a hotărârii de condamnare, precum și cele ale Convenției pentru apărarea drepturilor și libertăților fundamentale. Astfel, această figură juridică a cadrului didactic care constată fapte în scris și care beneficiază de prezumția de veridicitate până la proba contrară este nemaiîntâlnită în legislația română și conduce la înfrângerea prezumției de nevinovăție, deși, conform jurisprudenței instanței de contencios constituțional, „nimeni nu este obligat să își dovedească nevinovăția” (Decizia nr. 415 din 14 aprilie 2010).

În sesizarea de neconstituționalitate formulată de Avocatul Poporului sunt prezentate critici de necontituționalitate intrinseci, în ceea ce privește dispozițiile art.1 și art. 4 din Legea supusă controlului, considerate a nu răspunde exigențelor de constituționalitate.

Din analiza dispozițiilor art. 1 se constată că acesta încalcă principiul securității raporturilor juridice, consacrat la art. 1 alin. (3) și alin. (5) din Constituție, în componenta sa referitoare la claritatea și previzibilitatea Legii. Curtea Constituțională a statuat, în mod constant, în jurisprudența sa, că orice act normativ trebuie să îndeplinească anumite condiții calitative, printre acestea numărându-se previzibilitatea, ceea ce presupune că actul normativ trebuie să fie suficient de precis și de clar pentru a putea fi aplicat. În cazul de față, Legea este lipsită de claritate și de previzibilitate, întrucât, pe de o parte, atribuie activității didactice caracterul unei activități desfășurate în regim de putere publică, iar, pe de altă parte, creează o neclaritate în ceea ce privește statutul funcțiilor didactice în general, fie că sunt exercitate în învățământul preuniversitar sau în cel universitar.

Potrivit dispozițiilor art. 207 alin. (1) și (2) din Legea educației naționale nr.1/2011, cu modificările și completările ulterioare, funcțiile de conducere din cadrul învățământului superior reprezintă funcții în domeniul didactic a căror desfășurare nu presupune prerogative de putere publică și nu sunt funcții publice de autoritate. Dată fiind această opțiune legislativă univocă în sfera învățământului superior, se consideră că personalul didactic de predare, de conducere, de îndrumare și control din învățământul preuniversitar nu ar putea fi investit, la rândul său, cu exercițiul autorității publice, neavând prerogative de putere publică.

Pe de altă parte, în doctrina administrativă, instituțiile de învățământ de stat chiar sunt exemplificate ca fiind instituții publice și nu autorități publice.

Cât privește sintagma „investirea cu exercițiul autorității publice", în conformitate cu art. 2 alin. (1) lit. b) din Legea contenciosului administrativ nr.554/2004, cu modificările și completările ulterioare, autoritatea publică reprezintă orice organ de stat sau al unităților administrativ-teritoriale care acționează, în regim de putere publică, pentru satisfacerea unui interes legitim public. Activitatea didactică nu presupune un raport de putere publică și, în consecință, nici structurile care prestează servicii publice de învățământ nu sunt autorități publice, ci instituții publice, prestând anumite servicii publice specializate, în diverse domenii administrative, în speță servicii de educație pentru copii și tineri. Prin urmare, dobândirea statutului de autoritate publică de către cadrele didactice încalcă principiul securității raporturilor juridice.
Art. 4 instituie o prezumție de veridicitate pentru faptele sesizate în scris de personalul didactic, în cursul unei proceduri judiciare. Prin această măsură, legiuitorul dezechilibrează raportul de egalitate al persoanelor în fața legii fără nicio justificare obiectivă. Astfel, prezumția de veridicitate sau „prezumția de temeinicie”, reprezintă o presupunere relativă a conformității aspectelor menționate în scris de personalul didactic cu implicațiile realității factuale la care actul se referă. Cu alte cuvinte, starea de fapt consemnată în conținutul oricărui act emis de către personalul didactic se prezumă, până la proba contrară, a se subsuma întocmai adevărului obiectiv. Dar, Curții Constituționale a stautat de-a lungul timpului că prezumția de veridicitate a procesului-verbal contravențional nu poate fi situată deasupra prezumției de nevinovăție în plan procesual în lipsa unui minim registru probatoriu pe care să se bazeze. Acest raționament este aplicabil și în privința dispozițiilor art. 4, pornind de la premisa că drepturile fundamentale ale cetățeanului sunt cele ce trebuie asigurate, iar nu încrederea necondiționată, ab initio în faptele sesizate, în scris, de personalul didactic, de conducere, de îndrumare și control, în cursul unei proceduri judiciare. Având în vedere cele expuse, ar trebui să primeze prezumția de nevinovăție a beneficiarului primar (elevul) în raport cu prezumția de veridicitate a faptelor sesizate în scris de personalul didactic, de conducere, de îndrumare și control. Altfel, beneficiarului primar i se creează, în fapt, o situație cu mult mai grea decât aceea de care ar fi beneficiat într-un proces penal, prin încălcarea evidentă a unor garanții fundamentale ale dreptului la apărare, garanții recunoscute la nivel internațional, în temeiul respectării unei prezumții nici măcar legale, ci născute pe calea doctrinei și a jurisprudenței. În al doilea rând, se atribuie faptelor sesizate în scris de personalul didactic, de conducere, de îndrumare și control o forță probantă absolută, cu alte cuvinte stabilirea a priori a vinovăției ’'contravenientului". De aceea, nu doar că îi încalcă elevului dreptul de a fi prezumat nevinovat și îi instituie sarcina ingrată de a-și demonstra propria nevinovăție. Prin absolutizarea prezumției de temeinicie a celor consemnate se deschide calea unui exces de putere împotriva elevului, fapte ce ar trebui analizate din perspectiva respectării „limitelor rezonabile” la care face referire jurisprudența CEDO, iar din acest punct de vedere se încalcă art. 23 alin. (11) din Constituție.

Curtea Constituțională, examinând obiecțiile de neconstituționalitate, punctele de vedere ale Guvernului, raportul judecătorului-raportor, dispozițiile Legii privind măsurile de protecție a personalului didactic, de conducere, de îndrumare și control din învățământul preuniversitar în îndeplinirea atribuțiilor specifice funcției, precum și prevederile Constituției, a reținut că autorii sesizărilor susțin că dispozițiile criticate contravin prevederilor constituționale ale art. 1 alin. (3) și alin. (5), ale art. 16, ale art.23 alin. (11), ale art. 53, ale art. 73 alin. (3), precum și ale art. 75 alin. (1) din Constituție.

Examinând criticile de neconstituționalitate extrinsecă, Curtea reține că domeniul legilor organice este foarte clar delimitat prin textul Constituției, norma fiind de strictă interpretare, astfel încât legiuitorul va adopta legi organice numai în acele domenii.

Curtea reține că, potrivit titlului și conținutului normativ, Legea reglementează norme care vizează statutul personalului didactic, de conducere, de îndrumare și control din învățământul preuniversitar, acordând acestei categorii profesionale protecția juridică similară funcțiilor de autoritate publică. Obiectul de reglementare al acestor norme se circumscrie noțiunii de "organizare generală a învățământului", prevăzută de art. 73 alin. (3) lit. n) din Constituție, astfel că actul normativ are caracter de lege organică. Formele de protecție juridică instituite de legiuitor vizează agravarea răspunderii penale pentru anumite infracțiuni săvârșite împotriva personalului didactic [art. 5], norme speciale privind sesizarea organelor de urmărire penală [art. 6] și valoarea probatorie sporită a sesizărilor formulate în scris de către personalul didactic, de conducere, de îndrumare și control, în exercitarea atribuțiilor specifice funcției [art.4]. Toate aceste reglementări se circumscriu sferei juridice privind "infracțiunile, pedepsele și regimul executării acestora" și, potrivit art. 73 alin. (3) lit. h) din Constituție, trebuie dispuse, de asemenea, prin lege organică. Curtea constată că Legea, fiind adoptată cu majoritatea absolută, respectiv cu votul majorității membrilor fiecărei Camere, respectă procedura constituțională de adoptare a legilor organice. 

De asemenea, stabilind limitele principiului bicameralismului, Curtea a apreciat că aplicarea acestui principiu nu poate avea ca efect deturnarea rolului de Cameră de reflecție a primei Camere sesizate, în sensul că aceasta ar fi Camera care ar fixa în mod definitiv conținutul proiectului sau propunerii legislative (și, practic, conținutul normativ al viitoarei legi), ceea ce are drept consecință faptul că cea de-a doua Cameră, Camera decizională, nu va avea posibilitatea să modifice ori să completeze legea adoptată de Camera de reflecție, ci doar posibilitatea de a o aproba sau de a o respinge. Sub aceste aspecte este de netăgăduit că principiul bicameralismului presupune atât conlucrarea celor două Camere în procesul de elaborare a legilor, cât și obligația acestora de a-și exprima prin vot poziția cu privire la adoptarea legilor. Dispozițiile constituționale reglementează procedura întoarcerii legii la Camera cu competență decizională definitivă, stabilită în funcție de obiectul de reglementare al unei anumite prevederi legale, procedura fiind introdusă în anul 2003, cu prilejul revizuirii Constituției, înlocuind procedura medierii prevăzută la art. 76 din Constituția din 1991, nerevizuită.

Ținând cont de aceste aspecte și analizând criticile de neconstituționalitate formulate cu privire la Lege prin raportare la dispozițiile art. 75 alin. (1), (4) și (5), coroborate cu cele ale art. 73 alin. (3) din Constituție, Curtea constată că acestea sunt întemeiate. În cazul de față, legea supusă controlului cuprinde norme cu privire la care, respectând principiul bicameralismului funcțional, fiecare dintre cele două Camere ale Parlamentului are competența să se pronunțe în mod definitiv. Așadar, Legea criticată se află în ipoteza prevăzută de art. 75 alin. (5) din Constituție, care prevede modalitatea de soluționare a unui eventual conflict de competență cu privire la ordinea de sesizare a Camerelor în situația unei propuneri legislative care conține norme organice ce trebuie adoptate diferit, prin raportare la ordinea de sesizare a Camerelor. 

Având în vedere aceste considerente, procedura de adoptare a Legii ar fi fost conformă dispozițiilor constituționale numai în măsura în care Senatul nu ar mai fi adus modificări sau completări normelor care ar fi trebuit adoptate de Camera Deputaților, în calitate de Cameră decizională, respectiv normelor care privesc răspunderea penală pentru anumite infracțiuni săvârșite împotriva unor categorii de personal didactic. Or, Senatul a adoptat o serie de amendamente care modifică aceste norme, care vizează aspecte de drept material și procedural penal pe care Camera Parlamentului cu rol decizional este obligată să le ia în dezbatere și să le supună votului. Așa fiind, Legea ar fi trebuit întoarsă la Camera Deputaților, care, în calitate de Cameră decizională, ar fi trebuit să decidă în mod definitiv. Având în vedere că Senatul este Camera care a decis în mod definitiv cu privire la Lege, în integralitatea sa, Curtea constată că actul normativ astfel adoptat este neconstituțional.

Față de temeinicia motivelor de neconstituționalitate extrinsecă ce afectează Legea criticată, în ansamblul său, Curtea constată că nu mai este cazul să examineze criticile de neconstituționalitate intrinsecă, ce implică analiza conținutului normativ al Legii. Curtea reține că efectul juridic al deciziei de constatare a neconstituționalității Legii în ansamblul său este circumscris art. 147 din Legea fundamentală și jurisprudenței instanței constituționale în materie, astfel că Parlamentului îi revine obligația de a constata încetarea procesului legislativ referitor la Legea privind măsurile de protecție a personalului didactic, de conducere, de îndrumare și control din învățământul preuniversitar în îndeplinirea atribuțiilor specifice funcției.

Ca urmare a sesizării de neconstituționalitate, Curtea Constituțională a pronunțat Decizia nr.235 din 2 iunie 2020, publicată în Monitorul Oficial al României, Partea I, nr.530 din 19 iunie 2020, prin care admite obiecția de neconstituționalitate formulată și constată că Legea privind măsurile de protecție a personalului didactic, de conducere, de îndrumare și control din învațământul preuniversitar în îndeplinirea atribuțiilor specifice funcției este neconstituțională în ansamblul său.
Potrivit prevederilor art. 75 din Constituția României, republicată și ale art.91    alin (8) pct.2 din Regulamentul Camerei Deputaților, republicat, cu modificările şi completările ulterioare, Camera Deputaților este prima Cameră sesizată.
În conformitate cu prevederile art. 61 și 63 din Regulamentul Camerei Deputaților, cu modificările şi completările ulterioare, membrii celor două comisii au dezbătut Legea supusă reexaminării în ședințe separate.

Comisia pentru învățământ, știință, tineret și sport a dezbătut Legea în ședința din data de 29 iunie 2020. 


La lucrările Comisiei au fost prezenți 24 deputați, din totalul de 25 membri ai Comisiei. 

În baza prevederilor art. 55 și 56 din Regulamentul Camerei Deputaților, republicat, cu modificări și completări, la dezbaterea Legii a participat ca invitat doamna Ioana Lazăr - secretar general în cadrul Ministerului Educației și Cercetării. 

În urma finalizării dezbaterilor, membrii Comisiei, cu unanimitatea voturilor celor prezenți, au adoptat un raport preliminar de respingere a Legii privind măsurile de protecție a personalului didactic, de conducere, de îndrumare și control din învățământul preuniversitar în îndeplinirea atribuțiilor specifice funcției.

Membrii Comisiei pentru constituționalitate au examinat Legea, Decizia Curții  Constituționale nr. 235/2020 și documentele anexate, în ședința din data de       12 mai 2021. 
Din numărul total de 13 membri ai Comisiei pentru constituționalitate au participat la şedinţă 12 deputaţi.
În această ședință, membrii Comisiei pentru constituționalitate au hotărât, cu unanimitate de voturi, respingerea Legii privind măsurile de protecție a personalului didactic, de conducere, de îndrumare și control din învațământul preuniversitar în îndeplinirea atribuțiilor specifice funcției. 
Membrii celor două comisii, cu unanimitate de voturi, propun plenului Camerei Deputaților respingerea Legii privind măsurile de protecție a personalului didactic, de conducere, de îndrumare și control din învațământul preuniversitar în îndeplinirea atribuțiilor specifice funcției. 
În raport cu obiectul și conținutul său, actul normativ face parte din categoria legilor organice.
	   P R E Ş E D I N T E
               Ringo DĂMUREANU
	                  P R E Ş E D I N T E
           Natalia-Elena INTOTERO


	 S E C R E T A R

Laurenţiu-Nicolae CAZAN

	  S E C R E T A R

Laurenţiu-Cristinel ŢEPELUŞ


Consilieri parlamentari,







Șef birou Ioana Mînzu
Roxana David

